OBRAZLOŽITVENI MEMORANDUM

Svet Evropske unije je 7. junija 2010 po zaključku posvetovanj na podlagi člena 96 Sporazuma o partnerstvu AKP-EU sklenil, da bo sprejel ustrezne ukrepe proti Republiki Madagaskar za obdobje dvanajstih mesecev (Sklep št. 2010/371/EU)[1]. To obdobje je bilo s Sklepom Sveta št. 2011/324/EU[2] z dne 30. maja 2011 podaljšano do 6. decembra 2011.

Ustrezni ukrepi, sprejeti s Sklepom št. 2010/371/EU, zajemajo zlasti začasno prekinitev proračunske podpore, izvajanja nacionalnega okvirnega programa v okviru 10. ERS ter dejavnosti in plačil v okviru 9. ERS, ki neposredno vključujejo vlado in njene službe. To pomeni tudi, da je Komisija ponovno prevzela naloge nacionalnega odredbodajalca za ERS. Ukrepi ne vplivajo na prispevke za humanitarne dejavnosti niti na nekatere projekte, ki neposredno koristijo prebivalstvu.

Stalna prizadevanja mediacije Južnoafriške razvojne skupnosti (SADC), ki je s podporo AU, EU in drugih mednarodnih partnerjev potekala v celotnem obdobju krize, so se uspešno končala, saj je večina najpomembnejših madagaskarskih političnih akterjev 17. septembra 2011 podpisala časovni načrt za izhod iz krize na Madagaskarju. Ta dokument vsebuje zaveze, ki so jih sprejeli podpisniki, da bi uspešno izpeljali nevtralen, vključujoč in sporazumen tranzicijski proces, ki bi se moral končati z razpisom verodostojnih, svobodnih in preglednih volitev, da bi se omogočila vrnitev Madagaskarja k ustavnemu redu.

Podpis tega časovnega načrta je pomemben prvi korak, ki ga je treba potrditi z učinkovito in hitro izvedbo, pri tem pa upoštevati smernice, ki jih jasno določa načrt. Če bo temu tako, bo Unija, kakor je nenehno ponavljala v celotnem kriznem obdobju, pripravljena spremljati tranzicijski proces in bo postopoma tudi sama, če se bo proces razvijal v pozitivni smeri, sprejela ukrepe za postopno oživitev našega razvojnega sodelovanja.

Na podlagi teh pozitivnih sprememb in v izogib pravni praznini, ki bi nastala s 6. decembrom 2011, je upravičeno, da se spremenijo ustrezni ukrepi, kakor so opredeljeni v Prilogi k Sklepu Sveta 2010/371/EU z dne 7. junija 2010, ter da se obdobje njihove veljavnosti podaljša za dvanajst mesecev.

Da bi Unija dala jasen znak v spodbudo madagaskarskim organom in vsem zainteresiranim stranem v okviru časovnega načrta, da okrepijo svoja prizadevanja pri njegovem izvajanju, se predlaga, da se predsedniku prehodne oblasti pošlje novo pismo, s katerim se ga obvesti o sprejetju tega sklepa in s seznamom vzajemnih zavez pojasni ukrepe, za katere se Unija zavezuje, da jih bo sprejela, takoj ko bo madagaskarska stran izpolnila svoje zaveze, povezane z najpomembnejšimi smernicami tranzicije, ali tiste, ki bi lahko izhajale iz dogovora, doseženega v morebitnem političnem dialogu med obema stranema.

Sklep se lahko v vsakem trenutku ponovno pregleda, kar pomeni, da ga bo mogoče spremeniti glede na politične spremembe v državi in stanje v zvezi z izvajanjem časovnega načrta.

2011/0343 (NLE)

Predlog

SKLEP SVETA

o spremembi in podaljšanju obdobja veljavnosti Sklepa 2010/371/EU z dne 7. junija 2010 o zaključku posvetovanj z Republiko Madagaskar na podlagi člena 96 Sporazuma o partnerstvu AKP-ES

SVET EVROPSKE UNIJE JE –

ob upoštevanju Pogodbe o delovanju Evropske unije,

ob upoštevanju Sporazuma o partnerstvu med članicami skupine afriških, karibskih in pacifiških držav na eni strani ter Evropsko skupnostjo in njenimi državami članicami na drugi, podpisanega v Cotonouju 23. junija 2000[3] in spremenjenega v Ouagadougouju, Burkina Faso, 22. junija 2010[4] (v nadaljnjem besedilu: Sporazum o partnerstvu AKP-ES), ter zlasti člena 96 Sporazuma o partnerstvu AKP-ES,

ob upoštevanju Notranjega sporazuma med predstavniki vlad držav članic, ki so se sestali v okviru Sveta, o ukrepih, ki jih je treba sprejeti, in postopkih, ki jih je treba upoštevati pri izvajanju Partnerskega sporazuma med državami AKP in ES[5], ter zlasti člena 3 Notranjega sporazuma,

ob upoštevanju predloga Evropske komisije,

v soglasju z visoko predstavnico Unije za zunanje zadeve in varnostno politiko,

ob upoštevanju naslednjega:

1. Sklep 2010/371/EU[6] z dne 7. junija 2010 o zaključku posvetovanj z Republiko Madagaskar na podlagi člena 96 Sporazuma o partnerstvu AKP-ES je bil sprejet, da bi se izvedli ustrezni ukrepi zaradi kršitve bistvenih elementov iz člena 9 navedenega Sporazuma.

2. Ti ukrepi so bili s Sklepom 2011/324/EU[7] z dne 30. maja 2011 podaljšani do 6. decembra 2011, ker po preteku dvanajstih mesecev nobena madagaskarska stran ni podpisala časovnega načrta, ki bi vključeval sporazumno tranzicijo, niti ga niso potrdile Južnoafriška razvojna skupnost, Afriška unija ali mednarodna skupnost.

3. Po velikih prizadevanjih vseh madagaskarskih političnih strani v okviru mediacije Južnoafriške razvojne skupnosti je večina najpomembnejših madagaskarskih političnih akterjev 17. septembra 2011 podpisala časovni načrt za izhod iz krize na Madagaskarju. Ta časovni načrt vsebuje zaveze, ki so jih sprejeli podpisniki, da bi uspešno izpeljali nevtralen, vključujoč in sporazumen tranzicijski proces, ki bi se moral končati z razpisom verodostojnih, svobodnih in preglednih volitev, da bi se omogočila vrnitev k ustavnemu redu.

4. Zato je treba veljavne ustrezne ukrepe spremeniti in Uniji omogočiti, da podpira tranzicijski proces, pod pogojem, da madagaskarska stran izpolni svoje zaveze, povezane z najpomembnejšimi smernicami časovnega načrta, ali tiste, ki bi lahko izhajale iz dogovora, doseženega v morebitnem političnem dialogu med madagaskarsko vlado in Evropsko unijo.

5. Obdobje uporabe Sklepa 2010/371/EU, kot je bilo spremenjeno s Sklepom 2011/324/EU, preneha veljati 6. decembra. Ustrezni ukrepi, kakor jih ta Sklep spreminja, bi se morali uporabljati za obdobje dvanajstih mesecev, ne da bi to vplivalo na njihov redni pregled v tem obdobju –

SPREJEL NASLEDNJI SKLEP:

Člen 1

Sklep 2010/371/EU, kakor je bilo podaljšan s Sklepom 2011/324/EU, se spremeni:

1) Ukrepi iz pisma iz Priloge k Sklepu 2010/371/EU z dne 7. junija 2010 se nadomestijo z ukrepi iz Priloge k temu sklepu.

2) V členu 3 Sklepa 2010/371/EU se drugi stavek nadomesti z naslednjim: „Velja do 6. decembra 2012, ne da bi to vplivalo na redni pregled Sklepa v tem obdobju.“

Člen 2

Ta sklep začne veljati na dan njegovega sprejetja.

V Bruslju,

Za Svet

Predsednik

PRILOGA

Bruselj,

OSNUTEK PISMA PREDSEDNIKU PREHODNE OBLASTI

Spoštovani gospod predsednik,

Evropska unija pripisuje določbam člena 9 Sporazuma o partnerstvu AKP-ES izreden pomen. Spoštovanje človekovih pravic, demokratičnih institucij in pravne države so bistveni elementi Sporazuma o partnerstvu in kot taki temelj naših odnosov.

Z dopisom z dne 16. junija 2011 Vas je Evropska unija obvestila o svojem sklepu 2011/324/EU z dne 30. maja 2011 o podaljšanju ustreznih ukrepov, sprejetih 7. junija 2010 zoper Madagaskar v smislu člena 96(2)(c) navedenega sporazuma, do 6. decembra 2011..

Evropska unija je od takrat pozorno spremljala politične razmere v Vaši državi in dejavno podpirala mediacijo, ki je potekala v soglasju zlasti z Južnoafriško razvojno skupnostjo (SADC) in drugimi afriškimi partnerji ter je 17. septembra 2011 omogočila podpis časovnega načrta, kakor je bil spremenjen po vrhu SADC 11.-12. junija 2011.

Evropska unija je pozdravila podpis tega časovnega načrta in opozorila na dejstvo, da je še vedno pripravljena politično in finančno podpreti tranzicijski proces, če bi jo k temu pozvali SADC in Afriška unija, ob tem pa bi tesno sodelovala z mednarodno skupnostjo.

Ta zaveza Evropske unije je odvisna od tega, ali bo madagaskarska stran izpolnila zaveze, ki so navedene v nadaljevanju:

Zaveze madagaskarske strani | Zaveze Evropske unije |

Podpis časovnega načrta | Izjava uradnega govorca visoke predstavnice Unije za zunanje zadeve in varnostno politiko in podpredsednice Ashtonove (pozitiven odziv, ki pozdravlja podpis in izraža pripravljenost politično in finančno podpreti izvajanje tranzicije, pod pogojem, da bo izveden) Prvi stiki na visoki ravni z madagaskarskimi organi (obisk 2 madagaskarskih ministrov) Opredelitev/oblikovanje programov v podporo ogroženega prebivalstva v okviru 10. ERS in proračunskih vrstic Opredelitev programov razvojnega sodelovanja in podpore tranziciji v okviru 10. ERS in proračunskih vrstic |

Sporazumno imenovanje predsednika vlade in vlade nacionalne enotnosti | Priznanje legitimnosti predsednika in vlade prehodne oblasti Madagaskarja, kar omogoča predajo poverilnih pisem veleposlanika Unije na Madagaskarju Sklic prvega plenarnega zasedanja političnega dialoga v skladu s členom 8 Sporazuma o partnerstvu (razprava o pogojih in načinih postopne oživitve sodelovanja) Posvetovanje s SADC in AU glede njune podpore tranziciji (kar pomeni podporo časovnemu načrtu in prvim ukrepom, ki bi se izvedli) in/ali sklic Mednarodne kontaktne skupine za Madagaskar, pozitiven odziv in dejavno sodelovanje Unije kot koordinatorice skupnega odziva mednarodne skupnosti Oblikovanje projektov razvojnega sodelovanja in podpore tranziciji v okviru 10. ERS in proračunskih vrstic |

Vzpostavitev prehodnega parlamenta in Neodvisne nacionalne volilne komisije ter priprava in izvedba verodostojnega okvira volitev ob podpori OZN (ocenjevalno poročilo o volitvah) | Če bo poročilo volilne ocenjevalne misije OZN zadovoljivo in časovni razpored volitev realističen: se Madagaskar vključi na seznam prednostnih držav za misijo EU za opazovanje volitev leta 2012 in se torej potrdi pripravljenost Unije odposlati misijo EU za opazovanje volitev glede na razpoložljiva finančna sredstva ter na podlagi misije za ugotavljanje dejstev Opredelitev in oblikovanje ukrepov podpore za volitve v okviru različnih instrumentov, zlasti v okviru instrumenta za stabilnost, glede na razpoložljiva finančna sredstva |

Sprejetje zakona o amnestiji, ki ga ratificira prehodni parlament, ter sprejetje zakona, ki določa pogoje odstopa predsednika prehodne oblasti, predsednika vlade in članov vlade, če se odločijo kandidirati na volitvah, s strani parlamenta | Drugo plenarno zasedanje političnega dialoga v skladu s členom 8 Sporazuma o partnerstvu (nadaljevanje razprave o pogojih in načinih postopne oživitve sodelovanja) Opredelitev/oblikovanje ukrepov podpore za nacionalno spravo in demokratizacijo |

Izvedba parlamentarnih in predsedniških volitev | Napotitev misije EU za opazovanje volitev glede na razpoložljiva finančna sredstva |

Razglasitev rezultatov volitev in vrnitev k ustavnemu redu | Izjava visoke predstavnice Unije za zunanje zadeve in varnostno politiko in podpredsednice Ashtonove o poteku in rezultatih volitev ter oceni njihove verodostojnosti Če bo izid pozitiven, bo začet postopek razveljavitve sklepa v skladu s členom 96 Sporazuma o partnerstvu in sklepa Evropske komisije o ponovnem prevzemu nalog nacionalnega odredbodajalca Izvedba ukrepov oživitve razvojnega sodelovanja (ERS in proračunske vrstice) |

Novi predsednik, vlada in parlament začnejo opravljati svoje funkcije | Izjava Unije visoke predstavnice Unije za zunanje zadeve in varnostno politiko in podpredsednice Ashtonove ter komisarja Piebalgsa, ki pozdravlja vrnitev k ustavnemu redu in potrjuje popolno normalizacijo odnosov med EU in Madagaskarjem s popolno oživitvijo razvojnega sodelovanja Razveljavitev sklepa v skladu s členom 96 Sporazuma o partnerstvu in sklepa Evropske komisije o ponovnem prevzemu nalog nacionalnega odredbodajalca |

Radi bi Vas in vse madagaskarske partnerje opozorili, da je treba čim bolj zavzeto nadaljevati vaša prizadevanja, da se časovni načrt izvede v kar najhitrejšem mogočem času, da bo lahko Evropska unija podprla sporazumen in nevtralen tranzicijski proces za izhod iz krize na Madagaskarju, ki naj bi se končal z razpisom svobodnih in verodostojnih volitev, da bi se država vrnila k ustavnemu redu.

Evropska unija se je glede na zgoraj navedeno odločila, da ukrepe, opredeljene v pismu iz Priloge k Sklepu 2010/371/EU z dne 7. junija 2010, ki Vam je bilo poslano 16. junija 2010, nadomesti z naslednjimi ustreznimi ukrepi:

– Humanitarna in nujna pomoč ostajata nespremenjeni.

– Evropska komisija lahko izvaja nekatere projekte in programe, ki neposredno koristijo prebivalstvu.

– Proračunska podpora, predvidena v nacionalnih okvirnih programih v okviru 9. in 10. Evropskega razvojnega sklada (ERS) je še naprej ukinjena.

– Projekti in programi, ki že potekajo v okviru 9. ERS, se še naprej izvajajo, razen dejavnosti in plačil, ki neposredno vključujejo vlado in njene agencije, pri čemer je mogoče opraviti pregled ob spremembi političnih razmer. Spremembe in dodatki k pogodbam, ki se že izvajajo, bodo preučeni za vsak primer posebej.

– Regionalni projekti se ocenijo za vsak primer posebej.

– Izvedba nacionalnega okvirnega programa v okviru 10. ERS je odvisna od upoštevanja zavez madagaskarske strani, kakor so navedene zgoraj na seznamu, in sicer se s tem stopnjuje odziv Evropske unije glede izvajanja programov podpore prebivalstvu, podpore tranziciji in nazadnje popolne oživitve razvojnega sodelovanja z Madagaskarjem.

Ti ukrepi bodo veljali še nadaljnjih dvanajst mesecev, vendar se lahko v vsakem trenutku ponovno pregledajo glede na pozitivne ali negativne spremembe političnih razmer na Madagaskarju.

S spoštovanjem,

Za Evropsko unijo

Catherine ASHTON Andris PIEBALGS

[1] UL L 169, 3.7.2010, str. 13.

[2] UL L 146, 1.6.2011, str. 2.

[3] UL L 317, 15.12.2000, str. 3.

[4] UL L 287, 4.11.2010, str. 3.

[5] UL L 317, 15.12.2000, str. 376.

[6] UL L 169, 3.7.2010, str. 13.

[7] UL L 146, 1.6.2011, str. 2.